钦定古今图书集成/理学汇编/字学典/第094卷 > 周之士游鹤堂墨薮 > 《论元明书家》
## 钦定古今图书集成/理学汇编/字学典/第094卷 > 周之士游鹤堂墨薮 > 《论元明书家》

元人自赵吴兴外，鲜于伯机声价几与之齐，人或谓
“胜之极圆健，而不甚去俗。邓文原有晋人意，而微近
麤粝；巙子山有韵气，而结法少疏。”然是三人者，吴兴
流亚也。虞伯生差古雅，鲜于必仁朗朗有父风，揭曼
硕父子美而近弱，张伯雨健而不佻，柯敬仲老而近
麤，班彦功少颇遒爽，晚成恶札。龚璛之梁辈皆长于
题跋，倪元镇虽微有韵而未成长，人或许以得“大令
法”，何也？元镇以稚笔作画，尚能于笔外取意；以稚笔
作书，不能于笔中求骨。讵宜以汎爱推之也。

国朝书家，自京兆而后，当推征仲擅代，楷法出之右
军，圆劲古淡，雅不落宋、齐蹊径，法韵两胜人也。王履
吉、宋仲温、宋仲珩次之，陆子渊、丰考功、沈华亭、徐元
玉、李正伯，又其次者也。至若詹希元、吴宽、杨士奇、黄
翰、张天骏、陈白沙、胡文穆、杨升庵、陈道复、周公瑕、罗
洪先、王谷祥、文嘉、莫云卿、俞允文者辈，亦自赫赫取
名一时，虽各具一长，然而质既钝滞，学复不能兼通。
求其“备精众善，追迹古人，则已难矣。”

近代邢子愿书，研精二王笔法，恒髣髴《十七帖》意。即
其卷素所书，亦多述王帖，可谓极意临摹者矣。宋齐
而下，书法衰飒，晋魏风轨埽地，已非旦夕之故。乃公
独裒然辟除陋习，追迹逸少，亡论其精诣谓何？即其
矢志，则已超人一等矣。韩昌黎以文章振起八代之
衰，其此之谓乎！

华亭董元宰，擅名词赋，博通六艺，于六体八法，靡所
不精，即今海内学士大夫，莫不盛推其诗文书画为
三绝。今观其书，出乎苏，入乎米，而丰采姿神，飘飘欲
仙。董为余恩师，余不敢阿若所好。即其拓，有《戏鸿》一
帖，拓成而中原争相传写，吾盖不知其门臬更几铁
限矣。黄贞夫书，媚不掩骨，韵能成法。锺云：“多力丰筋”
者，胜贞夫有焉。黄慎轩书，老于笔而深于学，挥运所
及，辄自成体，云卷雾收，令人心醉。朱康侯书，晚起翰
墨，学本渊源，如洛阳美女，颜色奕奕艳绝。《赵梦白书》，
沈浑鸿博，秀色可餐；邹彦吉肥不剩肉，王百谷瘦不
露骨，陈眉公雅而有致，俱是一时书家。别若祝世禄
书，亦有风致，但笔多任意，法有出入，可备书家禅种。
詹景凤书酷仿狂素，亦为可观，而笔落蹊径，终为幻
怪，牛鬼蛇神，酒肆物耳。